Hond dood, nóg een kritiek ná bye-aanvalLeah die Labrador is nog in ‘n kritieke toestand nadat bye haar aangeval het. (Foto: Verskaf) ŉ Gesin van Westonaria in Gauteng moes met groot hartseer van een van hul honde afskeid neem, nadat ŉ swerm bye die honde Donderdag aangeval het. Een van die honde is steeds in ŉ kritieke toestand in ŉ dierehospitaal. Maryka Willemse (23) het Donderdagmiddag van die skool af teruggekom waar sy skoolgee en een van hul hondjies in die voorste deel van die erf aangetref. “Ek kon nie verstaan hoekom sy daar was nie en het gedink die hond het seker maar oor die muur gespring. Toe ek in die agterplaas kom, sien ek die ander drie honde word aangeval deur ŉ swerm bye,” vertel sy. Willemse, wat saam met haar ma en ŉ ander familielid in die huis woon, het die honde probeer help en is self in die proses gesteek. “Ek het met die twee groter honde, twee Labradors, veearts toe gejaag. Die twee kleiner hondjies, ŉ bokkie-hondjie (miniatuur-Dobermann) en ŉ Jack Russel, het gaan wegkruip en ek kon hulle nêrens kry nie.” Die Jack Russel, Sandy (hooffoto), het intussen aan haar wonde beswyk. Leah, een van die Labradors, is nog in ŉ kritieke toestand by die veearts. “Ons weet nie of sy dit gaan oorleef nie. Die Labradors is nog maar sewe maande oud en het nie mooi verstaan wat met hulle gebeur het nie.” Willemse sê sy skat daar was nagenoeg 200 bye wat die honde aangeval het. “Die bye kom uit ŉ skoorsteen aan die bure se huis. Ons het al gekla oor die bye, maar hulle doen niks daaraan nie,” sê Willemse. Sy sê die gesin vrees nou dat die bye hulle of die honde weer sal aanval en het dus mense ingeroep om die bye te kom uithaal.